Nye Borgerlige trak fulde huse

Interessen for Nye Borgerliges politik er tilsyneladende stor. Tirsdag den 19. februar havde cirka 250 mennesker fundet vej til Store Sal ved Hovedbiblioteket i Birkerød, hvor partiets formand, Pernille Vermund, og partiets spidskandidat i Nordsjællands Storkreds, Mette Thiesen, havde inviteret nordsjællænderne til at høre nærmere om, hvordan partiet vil gøre en forskel på Christiansborg.

- Det var et meget vellykket arrangement. Jeg har aldrig oplevet et politisk møde med så mange deltagere på en hverdagsaften. Det var et overvældende fremmøde. Det beviser for mig, at danskerne vil en anden vej. De vil have løst udlændingepolitikken fra bunden og have lov til at bestemme meget mere selv. De er forståeligt nok trætte af politikere, der svigter. Hvis man stemmer, som man plejer, får man mere af det samme. Derfor skal man prøve noget nyt, og det er at stemme på Nye Borgerlige, udtaler Mette Thiesen.